روزاني عوامي آواز (6) خميس 12سيپٽمبر 2024ع

روزاني عوامي آواز سکر (6) خميس 12سيپٽمبر 2024ع

آءِ سي سي رينڪنگ، بابر ۽ رضوان جي ترقي

دبئي (اسپورٽس نيوز ) انٽرنيشل ڪرڪيٽ ڪائونسل ( آءِ سي سي ) طرفان جاري ڪيل ٽيسٽ رينڪنگ ۾ پاڪستاني بيٽر بابر اعظم ۽ محمد رضوان هڪ هڪ درجو ترقي ماڻي ورتي آهي. آءِ سي سي ٽيسٽ پليئرز جي هفتيوار رينڪنگ موجب، انگلينڊ جي جوئي روٽ جي پهرين پوزيشن برقرار آهي، انگلينڊ جو ئي هيري بروڪ ست درجا ترقي ماڻي 12 هين نمبر تي اچي ويو آهي. سريلنڪا خلاف ٽيسٽ سيريز کانپوءِ انگلش بيٽرن جي رينڪنگ ۾ بهتري آئي آهي. رينڪنگ موجب، پاڪستان جي محمد رضوان هڪ درجو ترقي ڪندي ڏهين کان نائين پوزيشن ماني ورتي آهي جڏهن ته بابر اعظم هڪ درجو ترقي کانپوءِ 12هين کان 11 هين نمبر تي اچي ويو آهي. آءِ سي سي رينڪنگ ۾ سريلنڪا جي اُڀرندڙ نوجوان بيٽر ڪمنڊو مينڊس ڇهه درجا بهتري کانپوءِ 19 هين پوزيشن ماڻي ورتي آهي.ٽيسٽ بالرن جي رينڪنگ ۾ ڀارت جي روي چندرن ايشون جي نمبر هڪ پوزيشن برقرار آهي، بالرن ۾ پاڪستان جو شاهين آفريدي هڪ درجو ترقي ڪندي ٽاپ ٽين ۾ شامل ٿي ويو آهي. ٽيسٽ آل رائوندڙز ۾ ڀارت جي رويندرا جاڙيجا جي نمبر ون پوزيشن آهي.

گهوٽڪي ۾ڪائونسلر جو يوسي چيئرمين خلاف احتجاج

آيل فنڊ خرچ نه ڪرڻ تي ڪائونسلر ساجد ڪولاچي يوسي لٻاڻو جي چيئرمين خلاف احتجاج ڪيو

يوسي چيئرمين آيل فنڊ ڳڙڪائي ويو آهي، اختياريون نوٽيس وٺي ڪارروائي ڪن: ساجد ڪولاچي

گھوٽڪي (رپورٽ: محمد يوسف منگي) گھوٽڪي يوسي لٻاڻو وارڊ نمبر 2 جي جنرل ڪائونسلر ساجد ڪولاچي گھوٽڪي ۾ احتجاج ڪندي چيو آهي ته يوسي لٻاڻو جو چيئرمين سبحان لٻاڻو يوسي لاءِ آيل فنڊ ڊسٽرڪٽ ڪائونسل جي ميمبر بخشڻ عرف لالو لغاري سان ملي ڀڳت ڪري کائي ويو آھي، يوسي لٻاڻو ۾ ٻن سالن اندر ڪوبه ترقياتي يا مڇر مار اسپري ناهي ٿيو، مڇرداڻيون، سولر پليٽ يا پکو توڙي سلائي مشين به ڪنهن مسڪين کي ناهي ملي، يوسي چيئرمين خلاف ڊي سي گھوٽڪي، اسسٽنٽ ڪمشنر سميت ٻين کي به درخواستون ڪيون پر ڪنھن به نوٽيس ناهي ورتو، منھنجي ڊسٽرڪٽ اينڊ سيشن جج گھوٽڪي، ڪمشنر سکر سرڪل آفيسر اينٽي ڪرپشن گھوٽڪي ڊائريڪٽر لوڪل گورنمينٽ سکر سميت وس وارن کي اپيل آھي يوسي لٻاڻو جا آيل فنڊ يوسي لٻاڻو جي عوام تي خرچ ڪيو وڃن.02

عشر ۽ زڪوات واري صوبائي وزيرسان سنڌ پليجا ڪونسل وفد جي ملاقات

مختيار پليجو جي اڳواڻي ۾ وفد صوبائي وزير کي مختلف اهم مسئلن کان آگاهه ڪيو

عوامي ماڻهو آهيون جلد ڪونسل طرفان پيش ڪيل مسئلا جلد حل ڪيا ويند :رياض شاهه شيرازي

جنگشاهي( پ ر ) اوقاف ۽ زڪوات عشر کاتي جي صوبائي وزير سيد رياض حسين شاھ شيرازي سان سنڌ پليجا ڪائونسل جي مرڪزي چيئرمين ڊاڪٽر مختيار پليجو جي اڳواڻي ۾ مرڪزي وفد ملاقات ڪري مخلتف عوامي مسئلن کان آگاھ ڪيو، وفد صوبائي وزير کي ضلعي ٺٽي جي مخلتف اهم مسئلن جي نشاندهي ڪندي چيو ته جنگشاهي شھر ۽ آسپاس جي ڳوٺن ساجن خان جوکيو، منگر خان پليجو، صفر جوکيو، گل محمد جوکيو، وسرام ميگھواڙ، محمد حسن پليجو، گلزار پليجو ۾ گذريل ڪافي مھينن کا پاڻي جي کوٽ آھي جنھن ڪري پاڻي جو گھڻو بحران پيدا ٿي ويو آھي انڪري ھتان جي غريب عوام پاڻي جي ڦڙي ڦڙي لاءِ پريشان آھي وفد صوبائي وزير کي پرائمري اسڪول ڳوٺ منگر خان پليجو جي بلڊنگ جي رڪيل ڪم جي فوري اڏاوت جو مطالبو پڻ ڪيو ان کان علاوه وفد مختلف قديمي ڳوٺن حاجي الله رکيو پليجو، دودو پليجو ڏوماڻي ۽ حاجي عارب پليجو ۾ روڊ رستا نه ھئڻ ڪري اتان جي عوام کي سفري پريشانين سميت ٻين مختلف بنيادي مسئلن بابت آگاهي ڏيندي چيو ته سمورا مسئلا ترجيحي بنيادن تي حل ڪيا وڃن، ان موقعي تي صوبائي وزير وفد کي يقين ڏياريندي چيو ته اسين عوامي ماڻھو آھيون انشاء الله سنڌ پليجا ڪائونسل پاران پيش ڪيل سمورا عوامي مسئلا جلد حل ڪيا ويندا ۽ عوام کي ريليف فراھم ڪيو ويندو ھن جو وڌيڪ چوڻ هو سنڌ حڪومت چيئرمين پي پي بلاول ڀتو زرداري جي ھدايتن تي عملدرآمد ڪندي عوامي مسئلا ترجيحي بنيادن تي حل ڪري رھي آھي،
ملاقات دوران حاجي محمد حنيف ميمڻ، ڪامريڊ خدا بخش پليجو، وڏيرو اسماعيل پليجو، ايڊووڪيٽ رفيق پليجو، پروفيسر اعجاز پليجو، عبدالطيف پليجو ۽ نصرالله چانڊيو سميت سنڌ پليجا ڪائونسل جا عھديدار پڻ موجود ھئا.

ايشين هاڪي چيمپيئنز ٽرافي ۾ پاڪستان جي پهرين فتح، جپان کي 1-2 تان شڪست

بيجنگ (اسپورٽس نيوز) ايشين هاڪي چيمپيئنز ٽرافي ۾ پاڪستان پنهنجي ٽِين ميچ ۾ پهرين ڪاميابي ماڻي ورتي آهي. چين جي شهر هولنبيئر ۾ کيڏيل ميچ ۾ پاڪستان جپان کي 1-2 تان شڪست ڏئي ٽورنامينٽ ۾ پهرين ڪاميابي حاصل ڪري ورتي. قومي ٽيم طرفان نديم احمد پهرئين ڪوارٽر ۾ گول ڪري پاڪستان کي برتري ڏياري، پر جپان ٻئي ڪوارٽر ۾ ميچ برابر ڪري ڇڏي. ٻئي ڪوارٽر جي ڏهين منٽ ۾ سفيان خان گول ڪري پاڪستان کي هڪ ڀيرو ٻيهر برتري ڏياري جيڪا ميچ جي پڄاڻي تائين برقرار رهي. ان کان اڳ قومي ٽيم جون ايونٽ ۾ شروعاتي ٻه ميچون برابري تي ختم ٿيون هيون، پهرين ميچ ۾ ڏکڻ ڪوريا خلاف مقابلو 2-2 تان جڏهن ته ملائيشيا خلاف ميچ به 2-2 گولن تان برابر ٿي. پاڪستان پول جي پنهنجي آخري ميچ ۾14 سپٽيمبر تي ڀارت خلاف ميدان تي لهندو، اِهو مقابلو پاڪستاني معياري وقت موجب، منجهند ساڍي ٻارنهين وڳي شروع ٿيندو. مينز ايشين چيمپيئنز هاڪي ٽورنامينٽ جا سيمي فائنل 16 سپٽيمبر تي جڏهن ته فائنل 17 سپٽيمبر تي ميگا ايونٽ جي ٻن ٽاپ ٽيمن وچ ۾ کيڏيو ويندو.

ڪي اليڪٽرڪ پاران گلشن حديد ايڪسٽينشن ۾ لوڊشيڊنگ ختم

ملير (ڊ ر) گذريل 3 سالن کان گلشن حديد ايڪسٽيشن ۾ ھلندڙ لوڊشيڊنگ ڪي اليڪٽرڪ انتظاميه ختم ڪري ڇڏي، ان سلسلي ۾ علائقي واسين پاران ڪيترائي دفعا ڪي اليڪٽرڪ جي آفيسرن سان ميٽنگ ڪئي، ڪي اليڪٽرڪ انتظاميه جو مطالبو هو ته علائقي جي فيڊ جي 100 سيڪڙو بلنگ هجڻ گهرجي جنهن جو ٽارگيٽ علائقي واسين تقريبن مڪمل ڪيو ۽ ڪنڊا ڪنيڪشن جي خلاف علائقي جي معززين تي مشتمل ڪميٽي جوڙي وئي، جن ڪافي ڪنڊا هٽائي ميٽر ڪنيڪشن ڏياريا، ان سلسلي ۾ علائقي واسين جي ايسوسيئيشن جي اڳواڻن ڪلسٽر هيڊ عبداللطيف مهيسر، جي ايم بن قاسم خالد مصطفيٰ تنيو، مئنيجر گلشن حديد آفيس زين العابدين شر جو شڪريو ادا ڪيو .
جن گلشن حديد ايڪسٽيشن جي رهواسين جي ديرينا مطالبي کي تسليم ڪيو ۽ لوڊشيڊنگ مڪمل طور تي ختم ڪرائي.02

لاڙڪاڻي ۾ تاجدار ختم نبوت ﷺ ۽ دستارفضيلت ڪانفرنس

لاڙڪاڻو(ن ع آ ) لاڙڪاڻي ۾ پاڪستان سني تحريڪ جامع مسجد سادات طرفان گذريل رات شهر جي مک بندر روڊ تي سالياني تاجدار ختم نبوت ۽ دستارفضيلت ڪانفرنس ڪوٺائي وئي، جنهن ۾ پي ايس ٽي جي مرڪزي نائب سربراھ شاهد حسين غوري، سنڌ جي ناليواري درگاھ حضرت مشوري شريف جي سجاده نشين پروفيسر منظور احمد مشوري، ميان منير احمد مشوري، مفتي ڊاڪٽر حق النبي سڪندري، پير حاجي شمس الدين سوهو، درگاھ باقراڻي جي سهڻل سائين، درگاھ فيض پور شريف جي گادي نشين سيد ذوالفقار علي شاھ، پي ايس ٽي جي مرڪزي اڳواڻ نور احمد قاسمي، صوبائي اڳواڻ مولانا علي نواز قاسمي، حافظ عبدالرئوف قاسمي، مفتي عبدالرحمان قاسمي، محمد عمر لغاري، شمس الدين سروهي، حافظ مدد علي قادري، قمرالدين شيخ، مفتي غلام شبير ڪندري، پير نجم الدين اشرفي، مولانا بدرالدين سرهيو، قاري فيض محمد ٽاٽڙي سميت هزارن جي تعداد ۾ عاشقان رسول ﷺ شرڪت ڪئي.

سگا خواتين شاخ ڪراچي جي نون چونڊيل عهديدارن کي قسم کڻائڻ واري تقريب

نئين چونڊيل صدر عهديدارن ۽ ڪاروباري ڪميٽي ميمبرن کان عهدن جو قسم کڻايو

ڪراچي (پ ر)سنڌ گريجوئيٽس ايسوسيئيشن، خواتين شاخ ڪراچيءَ جي نَون چونڊيل عهديدارن ۽ ڪاروباري ڪاميٽيءَ جي ميمبرن جي قسم کڻائڻ واري تقريب سر سيد ڪاليج آف ميڊيسن جي ڪائونسل روم ۾ منعقد ٿي.انيتا پنجاڻي، اڳوڻي جنرل سيڪريٽري ۽ چونڊ ڪاميٽيءَ جي چيئرپرسن نئين چونڊيل صدر محترمه صبيحه شبنم کان سندس عهدي جو قسم کڻايو، جنهن کان پوءِ صدر محترمه صبيحه شبنم، عهديدارن ۽ ڪاروباري ڪاميٽيءَ جي ميمبرن کان سندن عهدن جو قسم کڻايو، جنهن ۾ محترمه سبينا عيساڻي نائب صدر، محترمه بسمه شاهه جنرل سيڪريٽري، ڊاڪٽر ياسمين سلمان ميمڻ مالي سيڪريٽري، محترمه ارم قريشي جوائنٽ سيڪريٽري ۽ محترمه نوشابه پاٽولي سيڪريٽري اطلاعات شامل هيون.ان موقعي تي خطاب ڪندي نئين چونڊيل صدر محترمه صبيحه شبنم عهدو ڇڏيندڙ صدر ڊاڪٽر خالده سومرو، جنرل سيڪريٽري محترمه انيتا پنجاڻي ۽ ٻين عهديدارن جي ٽن سالن دوران ڪيل خدمتن جي واکاڻ ڪئي ۽ سندن ٿورا مڃيا. رهندو.

اين بي پي طرفان پنهنجي نئين پي پاڪ ڪارڊ هولڊر ڪيمپين جو آغاز

هن ڪيمپين سان صارفين کي سون جا انعام کٽڻ جو سونهري موقعو ملندو

ڪراچي ( پ ر ) نيشنل بينڪ آف پاڪستان ( اين بي پي ) پنهنجي نئين ” پي پاڪ ڪارڊهولڊر ڪيمپين جو آغازڪيوآهي جنهن جي ذريعي صارفين کي سون جا انعام کٽڻ جو سونهري موقعو ملندو،اين بي پي پي پاڪ ڊبيٽ ڪاردز جي ذريعي صارفين مختلف لين دين ڪري 2،5 گرام گولڊ بار کٽڻ جا اهل ٿي سگهندا ، جڏهن ته 5000 يا ان وڌيڪ ريٽيل خريداري يا آن لائين خريداري ڪندڙ صارفين شامل ٿي سگهندا، هي ڪيمپين سيپٽمبر کان ڊسمبر 2024 تائين جاري رهندي جنهن سان اين بي پي جا ڪارڊ هولڊر روزاني خرچن مان فائدوکڻي سگهن ٿا .

سي سي پي جي قانونن بابت برطانيه جي استادن ۽ شاگردن کي آگاهي

اسلام آباد( پريس رليز) ڪمپيٽيشن ڪميشن آف پاڪستان (سي سي پي) برٽش ڪائونسل جي سهڪار سان ڪراچي ۾ رهندڙ برطانيه جي شاگردن کي ڪمپيٽيشن ڪميشن جي قانونن بابت آگاهي ڏيڻ لاءِ اجلاس منعقد ڪيو، اجلاس جون سرگرميون برٽش ڪائونسل جي شاگردن جي پروفيشنل ڊولپمينٽ ڪورس جو حصو آهن، جنهن جو مقصد پروفيسرن ۽ شاگردن کي ڪمپيٽيشن ڪميشن آف پاڪستان جي قانون بابت آگاهي فراهم ڪرڻ آهي. اجلاس ۾ تعليم، صحت، دواسازي، آئي ٽي، صلاحڪار، لاجسٽڪ، توانائي، زراعت، قانون، رئيل اسٽيٽ، بئنڪنگ، غير منافع بخش تنظيمن ۽ حڪومت جي ٻين شعبن سان تعلق رکندڙ مهمانن شرڪت ڪئي. ڪمپيٽيشن ڪميشن جي ميمبر سلمان امين ڪمپيٽيشن قانون جي عالمي اهميت تي روشني وڌي ۽ چيو ته پاڪستان ۾ سيڙپڪاري جي ماحول ۽ اقتصادي مقابلي کي بهتر بڻائڻ ۽ منصفاڻي ۽ مقابلي وارين واپاري سرگرمين کي برقرار رکڻ ۾ سي سي پي جو ڪردار انتهائي اهم آهي. اجلاس دوران سي سي پي جي ڊائريڪٽر جنرل احمد قادر، ڪمپيٽيشن واري قانون جي بنيادي شقن جو جائزو ورتو. برٽش ڪائونسل جي سينيئر مئنيجر عثمان خالد ۽ مئنيجر مريم قادر چيو ته برٽش ڪائونسل جي ميمبر شاگردن لاءِ اسلام آباد ۽ ڪراچي ۾ ڪمپيٽيشن ڪميشن جي قانون جي آگاهي متعلق ورڪشاپ کي ڀرپور موٽ ملي آهي.

وزيراعظم جي ڪوآرڊينيٽر طرفان اين ٽي ڊي سي جي رانديگر کي5 لک رپيا نقد انعام

ياسر سلطان کي هندستان ۾ ٿيندڙ جيولن ٿرو مقابلن ۾ حوصلا افزائي تي انعام ڏنو ويو

ياسر سلطان طرفان ڪوآرڊينيٽر شيبر عثماني ،چيئرپرسن رانا مشهود جي تعاون تي شڪريو ادا

ڪراچي ( پ ر ) اين ٽي ڊي سي جي رانديگر ياسر سلطان کي وزيرا عظم جي ڪشمير ۽ گلگت جي معاملن بابت ڪوآرڊينيٽر شبير احمد عثماني طرفان کيس اسلام آباد آفيس گهرائي 5 لک رپين جو نقد انعام ڏنو ويو ، اين ٽي ڊي سي جي رانديگر ياسر سلطان آڪٽوبر جي پهرين هفتي ۾ ڀارت ۾ ٿيندڙ جيولن ٿرو مقابلي ۾ شرڪت ۽ حوصلا افزائي لاءِ 5 لک رپين جو نقد انعام ڏنو ، ان موقعي تي رانديگر ياسر سلطان وزيراعظم شهباّز شريف،ڪوآرڊينيٽر شبير احمد عثماني ،وزيرا عظم جي يوٿ پروگرام بابت چيئرپرسن رانا مشهود جي مسلسل تعاون ۽ حوصلا افزائي ڪرڻ تي شڪريه ادا ڪيو

آپڪا پاپوليشن سنڌ ڪائونسل جو اجلاس، چارٽر آف ڊمانڊ تي عمل ڪرڻ جي گھر

ڪراچي اوڀر(ن ع آ) ڪراچي آپڪا پاپوليشن سنڌ ڪائونسل جو اجلاس مقامي ھوٽل ۾ ٿي گذريو جنھن صوبائي ۽ ضلعي جي عھديدارن جنھن ۾ آپڪا سنڌ جي صدر محمد پيرل دايو ، سيد نظير حسين شاھ ، امام الدين بگٽي ، محمد شريف عمراڻي ، نسيم ضياءَ , آسيـ ، سڪينـ ، فريدا ۽ ٻين وڏي انگ ۾ شرڪت ڪئي ان موقعي تي ھنن ڳالھائيندي چيو تـ ملازمن جي مسئلن جي حل صوبائي وزير ۽ سيڪريٽري پاپوليشن آڏو چارٽر آف ڊمانڊ پيش ڪيو آھي جنھن ۾ ڪانٽريڪٽ تي ڀرتي ٿيل ملازمن کي پڪو ڪرڻ , ٽائيم اسڪيل ڏيڻ سوشل ميل موبلائيزرن کي تعليم جي بنياد تي اسڪيل ڏيڻ , ايف ٽي او کي 17 ھون گريڊ ڏيڻ سميت ٻيا مسئلا جلد حل ڪرڻ جي گھر ڪئي آھي ھنن وڌيڪ چيو تـ صوبائي وزير ۽ سيڪريٽري پاپوليشن ملازمن جا جلد مسئلا حل ڪري انھن مان بيچيني ختم ڪئي وڃي

شهزاد شيخ ڊويزنل ڊائريڪٽر انفارميشن ميرپور خاص مقرر

ميرپورخاص(بيورورپورٽ) سنڌ جي اطلاعات کاتي جي سينيئر آفيسر شهزاد شيخ ڊويزنل ڊائريڪٽر انفارميشن ميرپور خاص پنهنجي مقرري بعد چارج سنڀالي ڪم شروع ڪري ڇڏيو آهي. چارج سنڀالڻ کان بعد ڊويزنل ڊائريڪٽر اطلاعات شہزاد شيخ پنهنجي آفيس ۾ آفيسرن ۽ اسٽاف سان تعارفي گڏجاڻي ڪندي چيو ته اطلاعات کاتي سنڌ جي آفيسرن ۽ لاڳاپيل عملي جي بنيادي ذميواري آهي ته حڪومتي عوامي فلاح ۽ بهبود جي منصوبن کي ميڊيا ذريعي اجاگر ڪن ته جيئن عوام کي انهن بابت آگاهه ملي سگهي.ان موقعي تي انفارميشن آفيسر ياسر نواز ميمڻ ۽ آفيس اسٽاف شرڪت ڪئي

ڊگهڙي ۾ جشن عيد ميلاد النبي جي سلسلي ۾ ريلي، شهر جو گشت

ڊگھڙي (ن ع آ) رپورٽر فقير عبدالقيوم جروار ڊگهڙي جشن ولادت حضور سرور ڪائنات محمد مصطفيٰ صلي الله عليه وسلم جن جي سلسلي ۾ قائمخاني ويلفيئر يوٿ ڊگھڙي طرفان قاري سيف علي قلندري، قاري اعظم قادري، اقبال قادري، آصف وهاب قائمخاني، آڪاش ٺاڪر قائمخاني ۽ ٻين جي اڳواڻي ۾ ريلي ڪڍي وئي ريلي نيشنل بينڪ کان ٿيندي شهر جي مختلف روڊن جو گشت ڪيو، ان موقعي تي اڳواڻن ميڊيا سان ڳالهائيندي چيو ته نبي سائين جن جي ولادت جي خوشي ۾ ملڪ جي ٻين شهرن جيان ڊگھڙي ۾ به تياريون زور شور سان جاري آهن مسجدن گهرن بازارن ۽ روڊن رستن کي رنگين بتين ۽ ساون جهنڊن سان سجايو ويو آهي.02

سهيل انور سيال جي ڀاءٌ سان لاڙڪاڻي ۾ مذهبي جماعتن جي اڳواڻن جي ملاقات

لاڙڪاڻو(ن ع آ ) لاڙڪاڻي ۾ سنڌ جي اڳوڻي صوبائي گهرو وزير ايم پي اي سهيل انور سيال جي ڀاءُ دڙي ٽائون جي چيئرمين شاھ رخ انور سيال سان گذريل ڏينهن مختلف مذهبي جماعتن جي اڳواڻن حافظ در محمد سهڙو، مولانا منظور علي نعيمي، حافظ شعيب احمد جوڻيجو، حافظ روشن علي انقلابي، جنيد مصطفيٰ سرهيو ۽ ٻين طرفان جشن عيد ميلاد النبي ﷺ جي حوالي سان ملاقات ڪئي وئي. ان موقعي تي مذهبي جماعتن جي اڳواڻن پاران دڙي ٽائون جي چيئرمين سردار شاھ رخ انور سيال طرفان شهر جي مختلف مسجدن ۾ سولر پلانٽ لڳرائي ڏيڻ واري عمل تي سندس شڪريو ادا ڪيو.

12 ربيع الاول لاءِ هنڱامي بنيادن تي قدم کنيا وڃن: نظير احمد ڀٽو

ابراهيم حيدري ٽائون جو اجلاس، جشن عيد ميلادالنبي صه جي انتظامن بابت غور ويچار

عاشقان رسول صه کي سموريون سهولتون مهيا ڪيون پيون وڃن: ٽائون چيئرمين

ملير (ڊ ر) ابراهيم حيدري ٽاوَن ميونسپل ڪارپوريشن جي چيئرمين نظير احمد ڀٽو جي صدارت ۾ جشن عيد ميلاد النبي صه جي انتظامن جي حوالي سان ٽائون آفيس ۾ اجلاس ٿيو. اجلاس ۾ سمورن کاتن جي سربراهن ۽ ٻين آفيسرن شرڪت ڪئي، اجلاس ۾ 12 ربيع الاول جشن عيد ميلا النبي صلي الله عليه وآله وسلم جي موقعي تي ميلاد جي محفلن ۽ جلوسن جي مقرر ڪيل رستن جي صفائي سٿرائي ۽ روشني جي انتظامن کي يقيني بڻائڻ لاءِ جائزو ورتو ويو. ٽائون چيئرمين نظير احمد ڀٽو چيو ته 12 ربيع الاول کان اڳ روڊن ۽ شاهراهن جي مرمت ۽ جلوسن جي رستن تي اسٽريٽ لائٽس لڳائڻ سان گڏ صفائي سٿرائي، سيوريج لائينن جي مرمت جو ڪم جاري آهي. ٽائون چيئرمين نظير احمد ڀٽو آفيسرن کي سختي سان هدايت ڪندي چيو ته 12 ربيع الاول جي حوالي سان هنڱامي بنيادن تي قدم کنيا وڃن ته جيئن عاشقان رسول صه کي سموريون بلدياتي سهولتون ملي سگهن، ان حوالي سان ڪابه سستي يا لاپرواهي ڪندڙن خلاف سخت ڪاروائي ڪئي ويندي۔ ٽائون چيئرمين نظير احمد ڀٽو چيو ته پارٽي چيئرمين بلاول ڀٽو زرداري جي هدايتن تي عاشقان رسول صه کي سموريون بلدياتي سهولتون مهيا ڪيون پيون وڃن.02

شهدادپور ۾ منشيات جو وڪرو عام، سوين نوجوان عادي بڻيل

شهدادپور (ن ع آ) شهدادپور، لنڊو ٿاڻي ۽ ملدسي پوليس پوسٽ جي حد ۾ منشيات جو وڪرو عروج تي پهچڻ سبب ڪيترائي نوجوان نشي جا عادي بڻجي ويا، ملدسي ويجهو ڳوٺ لال خان جلالاڻي، گولوپير، غلام محمد لغاري، صاحب نظاماڻي، کٻڙ ڳاهو، خداداد ڪپري، ٻاراچڙي، ڀورو منڱريو سميت ڀرپاسي جي ننڍن وڏن ڳوٺن ۾ منشيات سري عام وڪرو ٿيڻ لڳي، چرس، آفيم، آئيس، شراب، نشه آور سوپارين جي استعمال سبب علائقي ۾ مستقبل جا معمار نوجوان ۽ ننڍي طبقي جا ٻارڙا پڻ هن موضي مرضن ۾ وڪوڙجي رهيا آهن پر پوليس انهن منشيات فروشن سان ٻٽ بڻيل آهي، ڪو به ايڪشن نه ٿيڻ تي هتان جي سياسي سماجي ادبي علمي ۽ مذهبي حلقن پاران حيرانگي جو اظهار ڪيو ويو آهي.02

ٻڌڻ جي صلاحيت کان محروم نياڻيءَ جو سرڪاري خرچ تي علاج جو اعلان

ڪراچي( پريس رليز) جناح اسپتال جي ترجمان پنهنجي جاري ڪيل بيان ۾ چيو آهي ته سنڌ حڪومت جناح اسپتال ڪراچيءَ جي نرسنگ اٽينڊنٽ جي ٻڌڻ جي صلاحيت کان محروم نياڻيءَ جي ڪوڪليئر امپلانٽ سرجري جي ذميواري قبولي ورتي آهي. سرجري ذريعي متاثر ٻار جي جسم اندر هڪ ڊوائيس لڳايو ويندو ته جيئن ٻار آساني سان ٻڌي سگهي. هي سرجري اهڙن ٻارن لاءِ مفيد آهي جيڪي ڄمڻ کان ئي ٻڌڻ جي صلاحيت کان محروم هوندا آهن. جڏهن ته سرجريءَ تي مجموعي طور تي 30 کان 35 لکن جي خرچ جو ڪاٿو آهي. متاثر نياڻيءَ جي اهڙي سرجريءَ سنڌ جي وڏي وزير جي خاص هدايتن ۽ جناح اسپتال جي ايگزيڪيوٽو ڊائريڪٽر ڊاڪٽر شاهد رسول جي سهڪار سان منظور ڪئي وئي آهي، جڏهن ته علاج تي ايندڙ سمورو خرچ سنڌ حڪومت برداشت ڪندي.

ايس ايم آءِ يو جي وي سي پاران قائداعظم جي 76هين ورسي موقعي تي خراج عقيدت پيش

پاڪستان جي آزادي کانپوءِ سندس جلد ئي وفات ملڪ۽ قوم لاءِ نقصان هئي: وي سي ايس ايم آءِ يو

ملڪي ترقي لاءِ سندس نظريي ۽ قو م سان وابستگي واري ورثي تي عمل ڪرڻو پوندو : مجيب صحرائي

ڪراچي ( پ ر ) سنڌ مدرسته الاسلام يونيورسٽيءَ جي وائس چانسلر ڊاڪٽر مجيب صحرائيءَ باباءِ قوم قائداعظم محمد علي جناح جي 76 هين ورسي جي موقعي تي کين خراج عقيدت پيش ڪندي چيو آهي ته پاڪستان جي باني قائداعظم محمدعلي جناح جي پاڪستان جي آزاديءَ کان پوءِ جلد ئي وفات ملڪ ۽ قوم لاءِ هڪ وڏو نقصان هئي. هن چيو ته اسان کي فخر آهي ته قائداعظم محمد علي جناح جو پنهنجي مادر علمي سنڌ مدرسته الاسلام سان گهرو تعلق هو، جنهن پنهنجي ملڪيت جو ٽيون حصو سنڌ مدرسي کي ڏيڻ جي وصيت ڪئي هئي ۽ 1943ع ۾ سنڌ مدرسته الاسلام جي ڪاليج جو افتتاح پڻ ڪيو هو. ڊاڪٽر مجيب صحرائيءَ چيو ته اسان کي ملڪي ترقيءَ جي لاءِ باني پاڪستان قائد اعظم محمد علي جناح جي نظريي، ڀائيچاري، ايمانداري ۽ ملڪ ۽ قوم سان وابستگي واري ورثي تي عمل ڪرڻو آهي.

ڪراچي: قائداعظم محمد علي جناح 21 جون 1943 تي سنڌ مدرسي ۾ ڪاليج جي افتتاح جي موقعي تي استادن ۽ معزز شخصيتن سان گڏ

ڏکڻ ايشيا ۾ تيزيءَ سان بدلجندڙعلائقائي اسٽريٽجڪ صورتحال تشويشناڪ قرار

پاڪستان جي ائٽمي پاليسي گهٽ ۾ گهٽ دفاعي صلاحيت برقرار رکڻ تي مبني آهي: خالد قدوائي

ڏکڻ ايشيا ۾ ائٽمي هٿيارن جي ڪنٽرول لاءِ جديد حڪمت عملي اختيار ڪرڻ جي ضرورت:آثم سلمان

لاهور( پريس رليز) نيشنل ڪمانڊ اٿارٽي (اين سي اي) جي صلاحڪار ليفٽيننٽ جنرل (ر) خالد قدوائي چيو آهي ته پاڪستان جي فل اسپيڪٽرم ڊيٽرنس (ايف ايس ڊي) پاليسي ايٽمي اثاثن جو تحفظ ۽ مؤثر دفاعي حڪمت عملي تي مبني آهي، ان پاليسي جو مقصد هندستان جي ايٽمي پاليسي جي جواب ۾ قابل اعتماد پر گهٽ ۾ گهٽ دفاعي صلاحيت برقرار رکڻ واري پهلو شامل آهي. اها پاليسي پاڪستان جي ائٽمي اثاثن جي حفاظت جي پاليسي جو تسلسل آهي، اهڙو اظهار هن گذريل ڏينهن سينٽر فار ايرو اسپيس اينڊ سيڪيورٽي اسٽڊيز لاهور ۾ ”ڏکڻ ايشيا ۾ نيوڪليئر هٿيارن جي ڪنٽرول جي اسٽريٽيجڪ پيچيدگين متعلق جديد حڪمت عملين کي اختيار ڪرڻ جي ضرورت“، تي سڏايل هڪ سيمينار ۾ خطاب ڪندي ڪيو. هن چيو ته هٿيارن جي ڪنٽرول ۽ گهٽائڻ واري پاليسيءَ وچ ۾ فرق کي ذهن ۾ رکڻ گهرجي پر هٿيارن جي خاتمي جي پاليسي ناقابل عمل ۽ ناجائز مطالبو. اسٽريٽيجڪ ويزن انسٽيٽيوٽ جي ايگزيڪيوٽو ڊائريڪٽر ڊاڪٽر نعيم سالڪ، ائٽمي هٿيارن جي ڊوڙ جي حوالي سان ميزائل ٽيڪنالاجيز جي تازي ترقيءَ کان ڏکڻ ايشيا ۾ پيدا ٿيندڙ اسٽريٽيجڪ پيچيدگين کي اجاگر ڪيو.اڳوڻي سفير ۽ اسٽريٽيجڪ پلانز ڊويزن (ايس پي ڊي) جي صلاحڪار ضمير اڪرم ڏکڻ ايشيا ۾ ايٽمي هٿيارن جي ڪنٽرول جي توازن تي ڳالهائيندي چيو ته خطي ۾ ايٽمي هٿيارن جي ڪنٽرول جا قدم تڏهن ئي اثرائتا ٿي سگهن ٿا . ڏهن ٻئي ڌريون برابري جي بنياد تي لاڳاپا قائم رکنديون هجن. سي اي ايس ايس لاهور جي صدر ايئر مارشل (ر) عاصم سليمان پنهنجي خطاب ۾ ڏکڻ ايشيا ۾ تيزي سان بدلجندڙ علائقائي اسٽريٽيجڪ استحڪام کي درپيش چيلينجز کي منهن ڏيڻ لاءِ گڏيل جديد حڪمت عملي جي ضرورت تي زور ڏنو.
هن چيو ته ڏکڻ ايشيا جي مستحڪم ۽ پرامن مستقبل کي محفوظ بڻائڻ لاءِ برابري جي بنياد تي ڳالهين، اعتماد سازي ۽ خطري کي گهٽائڻ لاءِ عملي قدمن جي ضرورت آهي. سيمينار ۾ ڏکڻ ايشيا ۾ اسٽريٽيجڪ پيچيدگين موجب هٿيارن جي ڪنٽرول لاءِ جديد حڪمت عملي اختيار ڪرڻ جي ضرورت تي خيالن جي ڏي وٺ ڪئي وئي ۽ علائقائي سلامتي جي استحڪام لاءِ جديد بنيادن تي گڏيل تعاون جي ضرورت تي زور ڏنو ويو.

درگاھ مشوري شريف طرفان 105 سالياني جشن عيد ميلاد النبي جا انتظام مڪمل

لاڙڪاڻو(ن ع آ) لاڙڪاڻي ۾ جماعت اهلسنت قاسميه درگاھ حضرت مشوري شريف طرفان 105 ساليانو جشن عيد ميلاد النبي ﷺ واري محفل جا انتظام مڪمل ڪيا ويا آهن، جڏهن ته محفل جو آغاز درگاھ حضرت مشوري شريف جي سجاده نشين حضرت قبلا الحاج سائين شفيع محمد مشوري ۽ پروفيسر سائين منظور احمد مشوري جي نگراني ۾ 11 ۽ 12 ربيع الاول تي ٿيندو، جڏهن ته منعقد ٿيندڙ محفل جو پنڊال، اسٽيج، پارڪنگ، ٿڌي پاڻي جي سبيل، لنگر خاني جو بندوبست پڻ مڪمل ڪيو ويو آهي، جڏهن ته درگاھ حضرت مشوري شريف تي منعقد ٿيندڙ سالياني جشن عيد ميلاد النبي ﷺ جي سنتن ڀري محفل ۾ ملڪ جي مختلف شهرن توڙي ٻاهرين ملڪن ۾ رهائش پذير عقيدت مند پهچي شرڪت ڪري درگاھ تي حاضري پڻ ڏيندا.

ڏوڪري ۾ بدامني، چور موٽر سائيڪل ڪاهي فرار

ڏوڪري (ن ع آ) ڏوڪري جي دوڪاندار خالد هليو جي گهر ٻاهران بيٺل چائنا موٽر سائيڪل نامعلوم چور ڪاهي فرار ٿي ويا. ان موقعي تي خالد هليو ميڊيا سان ڳالهائيندي چيو ته رات جو ستين وڳي موٽر سائيڪل گهر جي ٻاهران بيهاري ويو هيس ته ڪجهھ منٽن بعد واپس آيو هيس ته موٽر سائيڪل نامعلوم چور چوري ڪري فرار ٿي ويا جنهن جو اطلاع ڏوڪري ٿاڻي تي ڏنو ويو.
هن ايس ايس پي لاڙڪاڻو کي اپيل ڪئي آهي ته چوري ٿيل موٽر سائيڪل واپس ڪرائي انصاف ڪيو وڃي

خيرپور ٻوڏ متاثر ضلعن ۾ موسمياتي تبديلي، مقامي هوٽل ۾ ميڙاڪو

ايمنسٽي انٽر نيشنل ۽ سماجي تنظيم بسوا جي سهڪار سان تقريب ٿي

خيرپور ( س ر ) ٻوڏ متاثر ضلعن ۾ موسمياتي تبديلي جي نتيجي ۾ ٿيندڙ نقصان کي گهٽائڻ ۽ بدعنواني، حڪمراني جو احتسابي عمل منصوبه بندي ۽ فيصلا سازي ۾ ماڻهن جي شموليت بابت ايمنسٽي انٽرنيشنل ۽ سماجي تنظيم بسوا جي گڏيل سهڪار سان مقامي هوٽل ۾ عوامي ميڙاڪو ڪوٺايو ويو. جنهن ۾ مهمان خاص اي ڊي سي شارخ مڱڻهار ۽ صوبائي محتسب اعليٰ جي ڪنسلٽنٽ انچارج احمد بخش گهمرو هئا، ان موقعي تي ايمنسٽي انٽرنيشنل جي نمائنده نسرين ميمڻ، بسوا جي روح روان خادم ميراني، پروفيسر ڊاڪٽر تاج محمد لاشاري، خالده رياض ايڊوڪيٽ، سماجي اڳواڻن ۽ نمائندن پوري دنيا ۾ موسمياتي تبديلين سبب ٻوڏ ۽ برساتن جي نتيجي ۾ ٿيندڙ نقصان گهٽائڻ ۽ بدعنواني، حڪمراني جو احتسابي عمل منصوبه بندي ۽ فيصلا سازي ۾ ماڻهن جي صلاح مشوري کي شامل ڪرڻ جي حوالي سان تفصيلي ويچار ونڊيا. ايڊيشنل ڊپٽي ڪمشنر شارخ مڱڻهار خطاب ڪندي چيو ته هر فرد کي پنهنجو ڪردار ادا ڪرڻو پوندو هر ماڻهو موسمياتي تبديلي کي منهن ڏيڻ لاءِ هڪ ٻوٽو ضرور پوکي وسائل گهٽ آهن.

وفاقي اردو يونيورسٽيءَ گلشن ڪيمپس ۾ نامزدگي ڪميٽي 2024 جي چونڊ

سيد اقبال حسين نقوي ۽ روشن علي سومرو 153 ووٽ کڻي ڪامياب، استادن جي خدمت ڪرڻ جو وچن

ڪراچي(پريس رليز) وفاقي اردو يونيورسٽي ۾ نامزدگي ڪميٽي 2024ع لاءِ نمائندن جي چونڊ گلشن اقبال ڪيمپس ۾ ٿي، جنهن ۾ ٽنهي ڪئمپسز جي استادن شرڪت ڪئي، جن ۾ سيد اقبال حسين نقوي، روشن علي سومرو، ڪاشف رفعت، ڊاڪٽر شرجيل نويد، ڊاڪٽر رفيق ميمڻ، ڊاڪٽر عبدالرشيد ميمڻ، چونڊن ۾ حصو ورتو، جڏهن ته، افتخار طاهري، ڊاڪٽر هاشم صفدر، ڊاڪٽر خالد شيخ، ڊاڪٽر سيد محمد مرشد ر ضا ۽ ڊاڪٽر محمد زبير خان نيازي 153 ووٽ کڻي ڪامياب ٿيا. هنن انهيءَ عزم جو اظهار ڪيو ته انهن استاد کي جيڪي سمورن ملازمن جي ڀلائي لاءِ پنهنجو ڪردار ادا ڪري سگهن ٿا کي يونيورسٽي جي اسٽيڊيٽري باڊي ۾ نامزد ڪيو ويندو.

ملائيڪا اروڙا جي پيءُ گهر جي ڇت تان ٽپو ڏئي زندگيءَ جو انت آڻي ڇڏيو

ممبئي (شوبز نيوز ) بالي ووڊ ماڊل ۽ اداڪارا ملائيڪا اروڙا جي پيءَ انيل اروڙا گهر جي ڇت تان ٽپو ڏئي زندگي جو انت آڻي ڇڏيو. پرڏيهي ميڊيا رپورٽس موجب، پوليس جو چوڻ آهيته انيل اروڙا ممبئي جي پوش علائقي باندرا ۾ پنهنجي گهر جي ڇت تان ٽپو ڏئي آپگهات ڪيو. ميڊيا رپورٽس موجب، حادثي کانپوءِ پوليس واقعي واري هنڌ پهچي لاش تحويل ۾ وٺي ڇڏيو جڏهن ته آپگهات جو اصل ڪارڻ بابت پتو ناهي پئجي سگهيو. ميڊيا رپورٽس موجب، جنهن وقت انيل اروڙا آپگهات ڪيو ملائيڪا ان وقت پيءَ جي گهر موجود نه هئي، ٻئي پاسي ملائيڪا اروڙا جي اڳوڻي مڙس ارباز خان انيل اروڙا جي موت جي خبر ٻڌي سڀ کان پهرين اڳوڻي گهرواري جي گهر پهتو. انيل اروڙا پونئيرن ۾ ٻه نياڻيون، ملائيڪا اروڙا، امريتا اروڙا ۽ بيواهه جوائس پوليڪارپ سوڳوار ڇڏيا آهن.
واضح رهي ته ملائيڪا اروڙا جي عمر 11 ورهيه هئي جڏهن ته سندس والدين ۾ عليحدگي ٿي هئي، ٻنهي ڌيئرن جي پالنا سندن ماءُ جوائس پوليڪارپ اڪيلي سر ڪئي آهي.

سنڌ جي ناليواري فنڪاره شازيا خشڪ ڳائڻ کي الوداع چئي ڇڏيو

هالا (ن ع آ) سنڌ جي ناليواري لوڪ فنڪاره شازيه خشڪ لوڪ گيت ڳائڻ واري عمل کي الوداع چئي ڇڏيو، سنڌ جي معروف سماجي مشهور شخصيت حاجي امداد ميمڻ پاران مٽياري ويجهو حاجين جي اعزاز ۾ ڏنل ڊنر واري تقريب ۾ مردن جي برابر واقعي عورتن جي هال سنڌ جي ناليواري لوڪ فنڪاره شازيه خشڪ نعت خواني ڪرڻ بعد چيو ته جڏهن مون حج ادا ڪيو ته ان دوران دين اسلام جي تبليغ کان متاثر ٿي سنڌي لوڪ گيتن کي الوداع چئي ڇڏيو ، اهو طئه ڪيو ته الله تعاليٰ جي حضور ۾ سجدو ڪري الله کان توبه ڪندي الله جل جلاله جي حڪمن ۽ رسول الله صلي الله عليه وآله وسلم جي حڪمن تي عمل ڪرڻ سان ڪاميابي ممڪن بڻائي سگهجي ٿي هن چيو ته اصل زندگي آهي ئي اها جنهن ۾ الله جي حڪمن جي نبي صلعم جي طريقن مطابق اطاعت ڪرڻ جنهن سان ٻنهي جهانن جي ڪاميابي ممڪن آهي ان موقعي تي ايندڙ سوين عورتون پڻ انهي جي ڪيل بيان مان متاثر ٿيون شازيه خشڪ چيو ته عارضي زندگي آهي جنهن ۾ اسان سڀن جو آخرت جو فڪر ڪندي ان جي تياري ڪرڻ گهرجي اسان خوابن واري زندگي تي عمل پيرا ٿي رهيا آهيون جيڪا اسان پاڻ سان ناانصافي ڪري رهيا آهيون .

شهدادپور ۾ پوليو جي خاتمي جي موضوع تي شاگردن ۾ مضمون نويسي جو مقابلو

شهدادپور (ن ع آ) بورڊ آف انٽرميڊيئيٽ اينڊ سيڪنڊري ايجوڪيشن شھيد بينظير آباد ڊويزن پاران يارهين ۽ ٻارهين درجي جي شاگردن ”پوليو جي خاتمي لاءِ شاگردن، استادن ۽ والدين جو ڪردار“ جي موضوع تي سنڌي، اردو ۽ انگريزي ۾ مضمون نويسيءَ ۾ مقابلي ۾ ميمن اڪيڊمي شهدادپور جي شاگردن سڄي ڊويزن ۾ نمايان ڪاميابي حاصل ڪئي، ان سلسلي ۾ ٻارهين ڪلاس جي انگريزي مضمون نويسيءَ ۾ مريم اعزاز پهرين پوزيشن حاصل ڪئي، جڏهن ته اردو مقابلي ۾ بلال ڪمبوه پھرين پوزيشن ۽ سميرا حميد ٻي پوزيشن حاصل ڪئي. اهڙي طرح 11هين ڪلاس ۾ انگريزي مقابلي ۾ ايمن فاطمه پهرين، اردو جي مقابلي ۾ جويريه جاويدجڏھن ته سنڌي مقابلي ۾ علي رضا پهرين پوزيشن حاصل ڪئي.

سنڌ زرعي يونيورسٽي جي وي سي فتح محمد مري طرفان خيرپور ڪاليج جو دورو ڪيو

خيرپور (س ر) سنڌ زرعي يونيورسٽي جي وائيس چانسلر ڊاڪٽر فتح محمد مري خيرپور پهچي، خيرپور ڪاليج آف ايگريڪلچر انجنيئرنگ اينڊ ٽيڪنالاجي جي پرنسيپال پروفيسر ڊاڪٽر ڄام غلام مرتضيٰ سهتو سان گڏجي خيرپور زرعي ڪاليج جو دورو ڪيو وي سي ڊاڪٽر فتح محمد مري چيو ته خطي جي زرعي صنعت جي صلاحيت کي اجاگر ڪرڻ ۽ سي پيڪ پروجيڪٽ سميت ٻين صنعتن ۾ موجود موقعن مان فائدو حاصل ڪرڻ بابت ماهر صنعتڪارن جي ضرورت کي اجاگر ڪرڻ لاءِ ڪم ڪري رهيا آهيون. ،وي سي فتح محمد مري چيو ته اسان جو مقصد آهي، زرعي يونيورسٽي ۽ ان جي بنيادي ڪاليج مان هڪ ماهر افرادي قوت پيدا ڪري تحقيق تي مبني تربيت ۽ معياري تعليم مهيا ڪريون.

روزاني عوامي آواز ڪراچي خميس 12سيپٽمبر 2024ع

روزاني عوامي آواز حيدرآباد (6 ) خميس 12سيپٽمبر 2024ع